# **ძირითადი მაკროეკონომიკური და ფისკალური პარამეტრები**

საქართველოს საბიუჯეტო კოდექსის 34-ე მუხლის მე-4 ნაწილის მოთხოვნათა გათვალისწინებით საქართველოს მთავრობა ყოველი წლის 1 ივნისამდე საქართველოს პარლამენტის კომიტეტებთან ძირითადი მონაცემების და მიმართულებების შეთანხმების მიზნით საქართველოს პარლამენტს წარუდგენს ინფორმაციას ძირითადი მაკროეკონომიკური პროგნოზების და სამინისტროების ძირითადი მიმართულებების შესახებ.

წარმოდგენილ მონაცემებში ასახულია 2020 წლის ფაქტიური მაჩვენებლები და 2021-2025 წლებში მაკროეკონომიკური და ფისკალური ცვლადების განახლებული საპროგნოზო მაჩვენებლები, რომელშიც ასახულია 2021 წლის მარტი-აპრილის ეკონომიკური აქტივობის ტენდენციები. 2022-2025 წლების საშუალოვადიანი გეგმების ნაწილში გათვალისწინებულია საქართველოს მთავრობის მიერ სხვადასხვა სამინისტროების კომპეტენციის ფარგლებში მიმდინარე პროგრამებისა და ქვეპროგრამების გაგრძელებისათვის საჭირო ხარჯების დაფინანსება, მათ შორის სხვადასხვა მიმართულებით რეფორმების ეტაპობრივი აღდგენა და საინვესტიციო პროექტების განხორცეიელებისათვის მობილიზებული რესურსები.

2023 წლისათვის ფისკალური ჩარჩოს მიხედვით სახელმწიფოს ერთიანი ბიუჯეტის დეფიციტი ბრუნდება „ეკონომიკური თავისფულების შესახებ“ საქართველოს ორგანული კანონით გათვალისწინებულ 3%-იან ნიშნულზე, ხოლო 2025 წლისთვის მცირდება მშპ-ის 2.5%-მდე. ამ ეტაპზე წარმოდგენილია მაკრო-ეკონომიკური და ფისკალური ჩარჩოს განვითარების საბაზო, პესიმისტური და ოპტიმისტური სცენარები. 2021 წელს ძირითადი მაჩვენებლების შესრულების გათვალისწინებით, შესაძლებელია საშუალოვადიანი ეკონომიკური და ფისკალური პარამეტრების ჩარჩო კვლავ დაკორექტირდეს რასაც დაეფუძნება 2022-2025 წლების ქვეყნის ძირითადი მონაცემების და მიმართულებების დოკუმენტი. გასათვალისწინებელია, რომ წარმოდგენილი საბაზო სცენარი ითვალისწინებს გაუმჯობესებულ პარამეტრებს, ვიდრე ეს იყო 2021-2024 წლების საბაზო სცენარში 2022-2024 წლებისათვის.

## **მაკროეკონომიკური პოლიტიკის ამოცანები**

2019 წლის ბოლოს მსოფლიოში გამოჩენილმა ახალი ტიპის კორონავირუსმა მნიშვნელოვანი გავლენა მოახდინა მსოფლიო ეკონომიკურ ტენდენციებზე და მათ შორის საქართველოზეც. პანდემიის ფონზე მნიშვნელოვნად შემცირდა ერთობლივი მოთხოვნა, რისი ძირითადი მიზეზიც შემცირებული მობილობა და საერთაშორისო ტურიზმი იყო. ამას დაემატა მიწოდების ჯაჭვების რღვევის შედეგად ფასებზე ზოწოლა და საგადასახდელო ბალანსის გაზრდილი რისკების შედეგად ვალუტის გაუფასურება, რამაც მაღალი დოლარიზაციის ფონზე გააძლიერა შოკები როგორც მოთხოვნის, ისევე მიწოდების მხარეს. კერძოდ, მოთხოვნის შოკი გაძლიერდა საოჯახო მეურნეობების გაზრდილი სესხის მომსახურების გამო შემცირებული განკარგვადი შემოსავლის, ხოლო მიწოდების შოკი კომპანიებისათვის სესხების გაზრდილი მომსახურების გამო გაზრდილი წარმოების დანახარჯების შედეგად.

ეკონომიკური კრიზისი ნაწილობრივ შეამსუბუქა მაკომპენსირებელმა ღონისძიებებმა. ერთი მხრივ, შინამეურნეობებზე გაწეულმა დახმარებებმა ხელი შეუწყო მოთხოვნის შენარჩუნებას კერძო სექტორში. ასევე, მთავრობის მხრიდან გაზრდილმა საინვესტიციო აქტივეობებმა და ბიზნესის მხარდამჭერმა პროგრამებმა მნიშვნელოვანი როლი ითამაშა ინვესტიციების შენარჩუნების მიმართულებით. საერთაშორისო საფინანსო ინსტიტუტებისგან მიღებულმა დაფინანსების პაკეტმა მნიშვნელოვნად გააძლიერა ქვეყნის სავალუტო რეზერვები და შეამსუბუქა სავალუტო რისკები.

ჯამში, 2020 წელს საქართევლოს ეკონომიკა 6.2 პროცენტით შემცირდა. მათ შორის, პირველ კვარტალში ეკონომიკურმა ზრდამ 2.3, მეორე კვარტალში (-13.2), მესამე კვარტალში -5.6, ხოლო მეოთხე კვარტალში (-6.8) პროცენტი შეადგინა. პანდემიის პირველი ტალღის შემდეგ ეკონომიკამ აღდგენის სწრაფი უნარი აჩვენა, როდესაც ეკონომიკის კლება 13,2-დან 5,6 პროცენტამდე შემცირდა. თუმცა, მეოთხე კვარტალში ვირუსის სწრაფმა გავრცელებამ მნიშვნელოვნად შეამცირა ეკონომიკური აქტივობა, რასაც შემდგომ შემზღუდავი ღონისძიებებიც მოყვა.

2021 წლის თებერვლიდან ეკონომიკამ სწრაფი ტემპებით აღდგენა დაიწყო. მიუხედავად იმისა, რომ თებერვალში წინა წელთან შედარებით 5.1 პროცენტიანი კლება იყო, წინა თვესთან შედარებით უკვე დადებითი ტენდენციები იკვეთებოდა, ხოლო მარტში უკვე 4 პროცენტიანი ზრდა დაფიქსირდა. განსაკუთრებით მაღალი ეკონომიკური აქტივობა ფიქსირდება აპრილში. დღგ-ს გადამხდელ საწარმოთა ბრუნვის მოცულობა 2020 წლის აპრილთან შედარებით 74 პროცენტით, ხოლო 2019 წლის აპრილთან შედარებით 28 პროცენტით მეტია. ეს მაჩვენებელი მიუთითებს რომ ეკონომიკა აპრილში არამხოლოდ 2020, არამედ 2019 წელთან შედარებითაც მნიშვნელოვნად გაიზარდა და ეკონომიკის აღდგენის მოსალოდნელზე სწრაფ ტემპზე მეტყველებს.

მნიშვნლოვნად იზრდება აგრეთვე ექსპორტი. საქონლის მთლიანი ექსპორტის ზრდამ აპრილში 70.0, ხოლო ადგილობრივი ექსპორტის ზრდამ 60.6 პროცენტი შეადგინა. რაც შეეხება ტურიზმიდან მიღებულ შემოსავალს, წინა წლის აპრილთან შედარებით თითქმის 6-ჯერ გაიზარდა. მიუხედავად ამისა, ტურიზმიდან მიღებული შემოსავალი 2019 წლის მაჩვენებლის 20 პროცენტის ფარგლებშია და აღდგენის გაცილებით მაღალი პერსპექტივა აქვს. აღნიშნული ტენდენციების შენარჩუნება მომდევნო თვეებში პროგნოზების პოზოტიურად გადახედვის შესაძლებლობას შექმნის.

ზემოაღნიშნულის გათვალისწინებით, მიმდინარე პერიოდში ქვეყნის მაკროეკონომიკური პოლიტიკა მიმართული იქნება ეკონომიკის სწრაფი აღდგენის ხელშეწყობისკენ, რათა საშუალოვადიან პერიოდში ქვეყნის განვითარების დონე დაუბრუნდეს პოტენციურ მაჩვენებელს და უზრუნველყოს მაკროეკონომიკური სტაბილურობა. აღნიშნულის მისაღწევად ძირითადი პრიორიტეტებია:

* ეკონომიკის სტაბილიზაცია და ეკონომიკური ზრდის მდგრადი და მაღალი ტემპის შენარჩუნება;
* პანდემიის პირობებში გაზრდილი სახელმწიფო ვალის ეფექტური კონსოლიდაცია;
* ინფლაციის დონის მიზნობრივ მაჩვენებელთან დაბრუნება;
* საგარეო მოწყვლადობების შემცირება;
* საინვესტიციო გარემოს გაუმჯობესება.

## **საშუალოვადიანი მაკროეკონომიკური პროგნოზები**

იანვარ-აპრილში გამოკვეთილი ტენდენციები ყველა მიმართლებით ეკონომიკის სწრაფ გაჯანსაღებაზე მიუთითებს. როგორც ზემოთ აღინიშნა, მოსალოდნელზე მნიშვნელოვნად უკეთესი განვითარება ფიქსირდება როგორც საგარეო მოთხოვნის აღდგენის, ასევე შიდა ეკონომიკური აქტივობის მიმართულებით. გამოვლენილი ტენდენციები იძლევა საშუალოვადიანი პროგნოზების ზრდის მიმართლებით გადახედვის საფუძველს. არსებული ინფორმაციის საფუძველზე, 2021 წლის ბიუჯეტის თანმხლები პროგნოზები შესაძლოა განხილულ იქნას მხოლოდ პესიმისტურ სცენარში. აპრილის თვეში დღგ-ს გადამხდელ საწარმოთა ბრუნვის მოცულობის ზრდა მიუთითებს ეკონომიკის სრულ აღდგენაზე, თუმცა, გამომდინარე იქიდან, რომ ტურისტული აქტივობა ჯერ კიდევ საკმაოდ ჩამოუვარდება პოტენციურ მაჩვენებელს, საბაზო სცენარი ეყრდნობა დაშვებას, რომ აპრილის ამგვარი აქტივობა ნაწილობრივ შეზღუდვების მოხსნის პირველადი ეფექტით არის გამოწვეული და წლის დარჩენილი პერიოდი შედარებით სუსტი იქნება. ამ დაშვების პირობებში 2021 წელს ეკონომიკური ზრდა 6.5 პროცენტს შეადგენს და ეკონომიკური აღდგენა უფრო გრადუალურად წარიმართება. რაც შეეხება ოპტიმისტურ სცენარს, ოპრტიმისტური სცენარის დაშვებით აპრილის მსგავსი ეკონომიკური აქტივობა შენარჩუნდება წლის ბოლომდე და ზაფხულის პერიოდში წარმატებული ვაქცინაცია ტურიზმს უფრო ეფექტური აღდგენის საშუალებას მისცემს. ოპტიმისტურ სცენარში 2021 წელს ეკონომიკური ზრდა 10.2 პროცენტს შეადგენს.

### საბაზო სცენარი

|  | **2018** | **2019** | **2020** | **2021** | **2022** | **2023** | **2024** | **2025** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 4.8 | 5.0 | -6.2 | 6.5 | 6.8 | 6.4 | 5.5 | 4.9 |
| ნომინალური მშპ (მლნ ლარი) | 44,599 | 49,253 | 49,407 | 56,038 | 62,242 | 68,213 | 74,123 | 80,088 |
| მშპ ერთ სულ მოსახლეზე (აშშ დოლარი) | 4,722 | 4,696 | 4,275 | 4,611 | 5,121 | 5,612 | 6,099 | 6,589 |
| სამომხმარებლო ფასების ინფლაცია  (%, საშუალო პერიოდის განმავლობაში) | 2.6 | 4.9 | 5.2 | 6.5 | 3.5 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -6.8 | -5.5 | -12.4 | -11.3 | -10.5 | -9.6 | -8.1 | -5.9 |

***მშპ***

საბაზისო სცენარში 2021 წელს ზრდის პროგნოზი 6.5 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.9 პროცენტის ფარგლებშია მოსალოდნელი. ამგვარი სცენარის პირობებში ეკონომიკა საშუალოვადიან პერიოდში ახერხებს დაკარგული ეკონომიკური ზრდის დაახლეობით 2/3-ის აღდგენას;

***ფასები***

საქართველოს ეროვნული ბანკი ახორციელებს ინფლაციის თარგეთირების პოლიტიკას, რაც ითვალისწინებს ეკონომიკის განვითარების არსებული დონისათვის ოპტიმალური ინფლაციის განსაზღვრას და მის მიღწევას. საშუალოვადიანი პერიოდისათვის ინფლაციის მიზნობრივი მაჩვენებელი 3.0 პროცენტს შეადგენს.

მიუხედავად ამისა, ერთი მხრივ მიწოდების არხების რღვევის, ხოლო მეორე მხრივ კურსის გაუფასურების ეფექტის შედეგად, 2020 წელს საშუალოწლიურმა ინფლაციამ 5.2 პროცენტი შეადგინა. მაღალი ინფლაცია გრძელდება 2021 წლის დასაწყისშიც. მიუხედავად იმისა, რომ თვე-წინა თვესთან ინფლაციის მაჩვენებელი მოსალოდნელია რომ სწრაფად დასტაბილურდება, საბაზისო ეფექტი წლის ბოლომდე იქნოიებს გავლენას ინფლაციის მაჩვენებელზე და საშუალოწლიური ინფლაცია 6.5 პროცენტს შეადგენს. საშუალოვადიან პერიოდში ინფლაცია დაუბრუნდება მიზნობრივ მაჩვენებელს.

***მიმდინარე ანგარიშის ბალანსი***

2019 წელს დაფიქსირებული ისტორიულად ყველაზე დაბალი მაჩვენებლის შემდეგ, 2020 წელს მიმდინარე ანგარიშის დეფიციტი 12.4 პროცენტამდე გაიზარდა. ზრდა ძირითადად უკავშირდება პანდემიის შედეგად შემცირებულ მომსახურების ექსპორტსა და საგარეო დავალიანების გაზრდილ მომსახურებას. 2021 წელს, ტურიზმის აღდეგნის შესახებ კვლავ კონსერვატიული დაშვებებია. აქედან გამომდინარე, პროგნოზირებულია მიმდინარე ანგარიშის დეფიციტი 11.3 პროცენტის დონეზე, ხოლო საშუალოვადიან პერიოდში, ტურიზმის აღდეგნისა და პანდემიამდელი ტრენდის გათვალისწინებით, მოსალოდნელია დეფიციტის მშპ-ს 6 პროცენტის ქვემოთ შემცირება.

### ოპტიმისტური სცენარი

|  | **2018** | **2019** | **2020** | **2021** | **2022** | **2023** | **2024** | **2025** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 4.8 | 5.0 | -6.2 | 10.2 | 5.8 | 5.5 | 5.4 | 4.9 |
| ნომინალური მშპ (მლნ ლარი) | 44,599 | 49,253 | 49,407 | 58,529 | 64,710 | 70,659 | 76,709 | 82,882 |
| მშპ ერთ სულ მოსახლეზე (აშშ დოლარი) | 4,722 | 4,696 | 4,275 | 4,816 | 5,324 | 5,814 | 6,311 | 6,819 |
| სამომხმარებლო ფასების ინფლაცია  (%, საშუალო პერიოდის განმავლობაში) | 2.6 | 4.9 | 5.2 | 7.5 | 4.0 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -6.8 | -5.5 | -12.4 | -11.6 | -10.8 | -9.3 | -7.7 | -5.4 |

***მშპ***

ოპტიმისტურ სცენარში 2021 წელს ზრდის პროგნოზი 10.2 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.5 პროცენტის ფარგლებშია მოსალოდნელი. აღსანიშნავია, რომ 2022-2025 წლების ზრდა ჩამოუვარდება საბაზისო სცენარის ზრდას, რაც აიხსნება 2021 წლის მაღალი საბაზისო ეფექტით. პოტიმისტურ სცენარში აღდგენის ძირითადი ნაწილი 2021 წელზე მოდის. ჯამური აღდგენის პერსპექტივით, 2025 წლისათვის ოპტიმისტურ სცენარში აღდგება 2020 წლის დანაკარგის 80 პროცენტი.

ოპტიმისტური სცენარის რეალიზება შესაძლებელია წარმატებული ვაქცინაციის პირობებში, თუ ზაფხულის განმავლობაში შესაძლებელი გახდა იმუნიზაციის იმ დონის მიღწევა, რაც გამორიცხავს პანდემიის გავრცელების ახალი ტალღებისა და შეზღუდვების რისკებს. წარმატებული იმუნიზაცია მნიშვნელოვანია არამხოლოდ საქართველოში, არამედ მთელს რეგიონში, რაც განაპირობებს საერთაშორისო ტურისტების მაღალ აქტივობას.

***ფასები***

ოპტიმისტური სცენარის პირობებში შენარჩუნდება მაღალი მოთხოვნა და მოთხოვნის მხრიდან მოსალოდნელია ფასებზე ზეწოლის ზრდაც. ასეთ პირობებში საშუალოწლიური ინფლაცია 7.5 პროცენტის დონეზეა მოსალოდნელი.

***მიმდინარე ანგარიშის ბალანსი***

მაღალი ერთობილივი მოთხოვნა ქმნის მოთხოვნას იმპორტზეც. ეკონომიკის ოპტიმისტური სცენარით აღდგენის შემთხვევაში მოსალოდნელია რომ იმპორტზე მოთხოვნაც სწრაფად გაიზრდება. გამომდინარე იქიდან, რომ მოცულობით იმპორტი მნიშვნელოვნად აჭარბებს ექსპორტს, იმპორტის შედარებით ზომიერი პროცენტული ზრდაც კი, სავაჭრო ბალანსზე საწყის ეტაპზე უარყოფით გავლენას მიახდენს, მიუხედავად ექსპორტის სწრაფი ზრდისა. საშუალოვადიან პერიოდში ოპტიმისტურ სცენარშიც მიმდინარე ანგარიშის დეფიციტი 5-6 პროცენტზე დასტაბილურდება.

### პესიმისტური სცენარი

პესიმისტურ სცენარში წარმოდგენილია 2021 წლის ბიუჯეტის თანმხლები პროგნოზები. წლის პირველი 4 თვის მონაცემებიდან გამომდინარე, ამგვარი სცენარის რეალიზება იმ შემთხვევაშია შესაძლებელია, თუ დარჩენილი პერიოდი საკმაოდ დაბალი ეკონომიკური აქტივობებით გაგრძელდება. პესიმისტური სცენარით განვითარების შესაძლებლობა შესაძლებელია იმ შემთხვევაში, თუ

* ადგილი ექნება ვირუსის გავრცელების ახალ ტალღებს, რაც ფაქტობრივად წლის მოერე ნახევარს მკაცრი შეზღუდვების ჩაჩოებში მოაქცევს;
* ვირუსის მაღალი გავრცელება და შეზღუდვები იქნება რეგიონის ქვეყნებსა და მსოფლიოში;

|  | **2018** | **2019** | **2020** | **2021** | **2022** | **2023** | **2024** | **2025** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | 4.8 | 5.0 | -6.2 | 4.3 | 5.8 | 5.5 | 5.2 | 5.0 |
| ნომინალური მშპ (მლნ ლარი) | 44,599 | 49,253 | 49,407 | 53,489 | 58,289 | 63,339 | 68,633 | 74,226 |
| მშპ ერთ სულ მოსახლეზე (აშშ დოლარი) | 4,722 | 4,696 | 4,275 | 4,361 | 4,752 | 5,164 | 5,596 | 6,052 |
| სამომხმარებლო ფასების ინფლაცია  (%, საშუალო პერიოდის განმავლობაში) | 2.6 | 4.9 | 5.2 | 4.0 | 3.0 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -6.8 | -5.5 | -12.4 | -11.6 | -9.4 | -7.6 | -5.7 | -3.8 |

***მშპ***

პესიმისტურ სცენარში 2021 წელს ზრდის პროგნოზი 4.3 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.5 პროცენტის ფარგლებშია მოსალოდნელი. ამგვარი სცენარის პირობებში ეკონომიკა საშუალოვადიან პერიოდში ახერხებს დაკარგული ეკონომიკური ზრდის დაახლეობით მესამედის კომპენსირებას;

***ფასები***

მიუხედავად იმისა, რომ წლის დასაწყისში ინფლაცია 7 პროცენტს აჭარბებს, პესიმისტური სცენარის პირობებში, შემცირებული ერთობილივი მოთხოვნისა და გამკაცრებული მონეტარული პოლიტიკის ფონზე მოსალოდნელია რომ წლის მეორე ნახევარში ინფლაცია მნიშვნელოვნად შემცირდეს. შესაბამისად, საშუალოწლიური ინფლაციის მაჩვენებელი 4.0 პროცენტს შეადგენს. საშუალოვადიან პერიოდში ინფლაცია დაუბრუნდება მიზნობრივ მაჩვენებელს.

***მიმდინარე ანგარიშის ბალანსი***

2021 წელს, გამომდინარე იქიდან, რომ ტურიზმის აღდგენის კონსერვატიული დაშვებაა გამოყენებული, პროგნოზირებულია მიმდინარე ანგარიშის დეფიციტი 11.6 პროცენტის დონეზე, ხოლო საშუალოვადიან პერიოდში, ტურიზმის აღდეგნისა და პანდემიამდელი ტრენდის გათვალისწინებით, მოსალოდნელია დეფიციტის მშპ-ს 5 პროცენტის ქვემოთ შემცირება.

## **მთავრობის ვალი**

ერთი მხრივ, პანდემიის თანმდევი ეკონომიკური რეცესიით შემცირებული საგადასახადო შემოსავლების, ხოლო მეორე მხრივ, უშუალოდ პანდემიის შეკავების და მისი სოციალური გავლენის შემსუბუქებასთან დაკავშირებული ხარჯების ზრდამ მნიშვნელოვანი გავლენა მოახდინა ბიუჯეტის დეფიციტზე, რასაც დაემატა ეროვნული ვალუტის გაუფასურება. შედეგად მთავრობის ვალმა 2020 მიაღწია მშპ-თან მიმართებაში 60.0%-იან ნიშნულს, ხოლო პესიმისტურის სცენარის რეალიზების შემთხვევაში 2021 წლის ბოლოსთვისაც შესაძლებელია აღნიშნულ ზღვარზე დარჩეს. შესაბამისად საშუალოვადიან პერიოდში ეკონომიკური თავისუფლების აქტით განსაზღვრული მთავრობის ვალის (მშპ-ს 60%) ზღვარს ქვემოთ ჩამოყვანა ფისკალური პოლიტიკის მნიშვნელოვან ამოცანას წარმოადგენს. წინამდებარე საბაზო სცენარის პროგნოზებით 2022 წლის ბოლოსთვის მთავრობის ვალი პროგნოზირებულია 55.2%-ის ფარგლებში, 2023 წლისათვის 54%-მდე მცირდება, ხოლო 2025 წლის ბოლოსთვის 53.5%-ის ფარგლებში ნარჩუნდება.

## **ბიუჯეტის მაჩვენებლები**

2021 წლის ბიუჯეტი დაიგეგმა COVID-19 ის პანდემიით გამოწვეული კრიზისის ფონზე 2020 წლის ბოლოსათვის არსებული მაკროეკონომიკური და ფისკალური პარამეტრების პროგნოზების გათვალისწინებით, რომელიც თავის მხრივ მნიშვნელოვნად შეცვალა კორონავირუსის პანდემიამ. 2021 წელს ხარჯები მშპ-სთან მიმართებაში კვლავაც მაღალია 24.6%-ის ფარგლებში (2020 წელს 26.2 პროცენტამდე გაიზარდა 2019 წელს არსებული 21.4%-დან) ხოლო 2022 წლიდან ეტაპობრივად შემცირდება საშუალოვადიან პერიოდში დაბრუნდება 21.0 პროცენტის ფარგლებში. 2020 წელს არსებული კრიზისის ფონზე მაინც შესაძლებელია გახდა ინფრასტრუქტურული პროექტებისთვის მშპ-ის 9%-ის მიმართვა და 2021-2022 წლებშიც 8.5%-ის ფარგლებში იქნება, თუმცა საშუალოვადიან პერიოდში 7.5 პროცენტის ფარგლებში შენარჩუნება მნიშვნელოვანი გამოწვევაა, დაგეგმილი მსხვილი ინფრასტრუქტურული პროექტების ფონზე და საჭიროებს მუშაობის გაგრძელებას რესურსების შემდგომი მობილიზების მიზნით.

## **ინფორმაცია მაკროეკონომიკური პროგნოზების ამსახველი ცხრილების შესახებ**

პროგნოზები მომზადებულია საერთაშორისო საფინანსო ინსტიტუტების მსგავსი ფორმითა და მეთოდოლოგიით. წარმოდგენილი ფორმატი მიახლოებულია საერთაშორისო სავალუტო ფონდის მიერ, ფინანსური პროგრამის მომზადებისას გამოყენებულ ფორმატთან. თუმცა პროგნოზის ფორმირებისას გათვალისწინებულია საქართველოში არსებული რეალური მდგომარეობა და გამოყენებული მეთოდოლოგია არ არის სხვა არსებული მთოდოლოგიის მექანიკური კოპირება.

სპეციალურ დანართში მოცემულია მაკროეკონომიკური პროგნოზის ამსახველი 7 ცხრილი (10 ფურცელი). პირველი ცხრილი არის ძირითადი ეკონომიკური და ფინანსური ინდიკატორების ნაკრები, ხოლო დანარჩენი 5 ცხრილი არის ნაერთი და სახელმმწიფოს ერთიანი ბიუჯეტების, ეროვნული ანგარიშებისა და სხვა სექტორების განვითარების ამსახველი საპროგნოზო მაჩვენებლები.

ძირითადი ეკონომიკური და ფინანსური ინდიკატორების ამსახველი ცხრილი 1 პირობითად გაყოფილია ორ ნაწილად. პირველ ნაწილში წარმოდგენილია ეკონომიკური ინდიკატორის ცვლილება წინა წელთან შედარებით (თუ ცხრილში სხვაგვარად არ არის მითითებული), ხოლო მეორე ნაწილში მოცემულია ეკონომიკური ინდიკატორების ფარდობითი სიდიდეები მთლიანი შიდა პროდუქტის მიმართ.

ცხრილი 1-ში მოცემულია ნომინალური და რეალური მთლიანი შიდა პროდუქტი (მშპ) და მათი პროცენტული ცვლილება წინა წელთან შედარებით, მშპ ერთ სულ მოსახლეზე, ქვეყანაში ინვესტიციების მოცულობა მიმდინარე ფასებში, სამომხმარებლო ფასების და მშპ-ს დეფლატორის პროცენტული ცვლილება. მოცემულია ნაერთი ბიუჯეტის შემოსავლებისა და ხარჯების პროცენტული ცვლილება წინა წელთან. აქვე გვაქვს ექსპორტისა და იმპორტის პროცენტული ცვლილებები და ფულის მასის აგრეგარების მოსალოდნელი ზრდა წინა წელთან შედარებით. ცხრილი მოიცავს ფულის მიმოქცევის სიჩქარის, ფულის მულტიპლიკატორის და ქვეყნის ოფიციალური საერთაშორისო რეზერვების საპროგნოზო მაჩვენებლებსაც. პირველ ნაწილშია მოცემული სესხებზე და დეპოზიტებზე საპროცენტო განაკვეთების საპროგნოზო მაჩვენებლებიც.

ცხრილის მეორე ნაწილში წარმოდგენილია ნაერთი ბიუჯეტის შემოსავლები, ხარჯები, საოპერაციო სალდო და მთლიანი სალდო პროცენტულად მშპ-სთან. სავაჭრო ბალანსი და მიმდინარე ანგარიშის დეფიციტი როგორც ტრანსფერების ჩათვლით, ისე მის გარეშე. ასევე, მთავრობის საშინაო და საგარეო ვალის შეფასების ინდიკატორები. კერძოდ, საშიანო და საგარეო ვალი პროცენტულად მშპ-ს მიმართ, საგარეო ვალი და ვალის მომსახურება პროცენტულად ექსპორტთან და ვალი ბიუჯეტის შემოსავლებთან.

მე-2 ცხრილში „ეროვნული ანგარიშები“ მოცემულია ე.წ. რეალური სექტორის განვითარების მაჩვენებლები. ამ ცხრილებში წარმოდგენილია მთლიანი შიდა პროდუქტის და მისი შემადგენელი კომპონენტების: მთავრობისა და კერძო სამომხმარებლო ხარჯების, ინვესტიციებისა და წმინდა ექსპორტის პროგნოზები, აქვე ნაჩვენებია მთლიანი ეროვნული პროდუქტის და მთლიანი ეროვნული და კერძო განკარგვადი შემოსავლების პროგნოზები. ამავე ცხრილებშია ნაჩვებები, დანაზოგებისა და ინვესტიციების დინამიკა. აღნიშნული მაჩვენებლები მოცემულია როგორც მიმდინარე ფასებში, ასევე რეალურ გამოხატულებაში (2001 წლის ფასებში) და პროცენტულად მშპ-ს მიმართ.

ამავე ცხრილში წარმოდგენილია სხვადასხვა საცნობარო ინფორმაცია, ისეთი როგორიცაა სამომხმარებლო ფასების ინდექსები (საშუალო პერიოდული და პერიოდის ბოლოსთვის), მშპ-ს დეფლატორი და ინფლაცია, პროცენტები სესხებზე და დეპოზიტებზე.

მე-3 ცხრილში ნაჩვენებია ნაერთი ბიუჯეტის პროგნოზები. ნაერთი ბიუჯეტი მოცემულია მილიონ ლარში და პროცენტულად მშპ-სთან. ცალკე მუხლებად არის ჩაშლილი ბიუჯეტის შემოსავლები, ხარჯები, არაფინანსური და ფინანსური აქტივების, ვალდებულებებისა და დეპოზიტზე არსებული ნაშთის ცვლილება. ამავე ცხრილში მოცემულია ისეთი მნიშვნელოვანი მაჩვენებლები, როგორიცაა საოპერაციო სალდო და ბიუჯეტის დეფიციტი, როგორც მილიონ ლარში, ასევე მშპ-ს პროცენტში.

ნაერთ ბიუჯეტთან ერთად მოცემულია სახელმწიფო ვალის და ვალის მომსახურების სხვადასხვა მაჩვენებელი, რომელთა ნაწილიც ასეევე მოცემულია პირველ ცხრილშიც.

მე-4 ცხრილში „საგადამხდელო ბალანსი“ მოცემულია საგარეო-ეკონომიკური ურთიერთობების ამსახველი ძირითადი მაჩვენებლები როგორც აშშ დოლარში,ისე პროცენტულად მშპ-ს მიმართ. ამ ცრილებში მოცემულია საქონლისა და მომსახურების ექსპორტი და იმპორტი, სავაჭრო და მომსახურების ბალანსი, საგარეო-ეკონომიკური ურთიერთობებიდან მიღებული წმინდა ფაქტორული შემოსავლები, წმინდა ტრანსფერები, მიმდინარე ანგარიშის ბალანსი, კაპიტალისა და ფინანსური ოპერაციები, ინფორმაცია უცხოური კაპიტალის მოძრაობის შესახებ და ოფიციალური საერთაშორისო რეზერვების ცვლილება.

მე-5 და მე-6 ცხრილები გვიჩვენებს მონეტარული სექტორის განვითარების დინამიკას. დეპოზიტური კორპორაციების მიმოხილვა გვიჩვენებს მთლიანად საბანკო სექტორს, მაშინ როდესაც (მისი მნიშვნელობიდან გამომდინარე) მე-6 ცხრილში ეროვნული ბანკი ცალკეა გამოყოფილი. წარმოდგენილი პროგნოზი არ არის ეროვნული ბანკის სამოქმედო გეგმა, თუმცა ეროვნული ბანკის გარეშე პროგნოზი იქნებოდა ფრაგმენტული და შეუძლებელი გახდებოდა საბანკო სისტემაზე სამთავრობო სექტორის შესაძლო არასასურველი გავლენის მონიტორინგი. საბანკო სექტორის მაჩვენებლების პროგნოზები მოცემულია როგორც ნომინალურ გამოხატულებაში, ასევე პროცენტული ცვლილება წინა წელთან და პროცენტულად მშპ-ს მიმართ. საბანკო სექტორისა და ეროვნული ბანკის მაჩვენებლებში მოცემულია საგარეო აქტივები და ვალდებულებები, საშინაო აქტივები, მათ შორის: მთავრობის, ბანკების და კერძო სექტორის დავალიანება და სხვა წმინდა აქტივები. აქვეა ნაჩვენები ფართო ფული, სარეზერვო ფული, მიმოქცევაში და ბანკებს გარეთ არსებული ნაღდი ფული, დეპოზიტები ეროვნულ და უცხურ ვალუტაში და სხვა მაჩვენებლები. ცხრილებში წარმოადგენილია მემორანდუმის მუხლები სადაცარის, ფულის მიმოქცევის სიჩქარე, ფულის მულტიპლიკატორი, მთლიანი საერთაშორისო რეზერვები როგორც აშშ დოლარში, ისე ერთი თვის საშუალო იმპორტის ჯერადი. წარმოდგენილია დეპოზიტების დოლარიზაციის კოეფიციენტი და კერძო (არასამთავრობო) სექტორის დაკრედიტების მაჩვენებელი.

მე-7 ცხრილში წარმოდგენილია სახელმწიფოს ერთიანი ბიუჯეტის პროგნოზები, რომელიც ასახავს საქართველოს საბიუჯეტო კოდექსით განსაზღვრული სახელმწიფო ერთიანი ბიუჯეტის პარამეტრებს, რაც მოიცავს ნაერთი ბიუჯეტის მაჩვენებლებს, საჯარო სამართლის იურიდიული პირების და არასამეწარმეო (არაკომერციული) იურიდიული პირების კანონმდებლობით ნებადართულ სხვა (საკუთარ) შემოსავლებთან ერთად. სახელმწიფოს ერთიანი ბიუჯეტის მაჩვენებლები მოცემულია როგორც ნომინალური გამოხატულებაში, ასევე პროცენტულად მშპ-სთან. ამავე ცხრილში მოცემულია სახელმწიფოს ერთიანი ბიუჯეტის მთლიანი სალდო, რომელიც წარმოადგენს საბიუჯეტო კოდექსით განსაზღვრულ დეფიციტს, რომელთან მიმართებაშიც „ეკონომიკური თავისუფლების შესახებ“ საქართველოს ორგანული კანონით დადგენილია ზღვარი მშპ-თან (3%).